Foto: Tomislav Kristo / Cropix

IME Borisa Šprema dobro je poznato hrvatskoj javnosti. Ime Snježane Ćosić baš i nije. Za muke i bolest Borisa Šprema znaju svi. Za muke i bolest Snježane Ćosić znaju liječnici, njena obitelj, prijatelji i brojni dobri ljudi koji koji joj svesrdno daju podršku da napokon ozdravi, ali to je to. To je sve što ona ima, i vrijeme je da se to promijeni.



Postoji jedna institucija koja zna i za Borisa Šprema i za Snježanu Ćosić, ali njihova imena za tu instituciju očito nemaju jednaku težinu. Riječ je o Hrvatskom zavodu za zdravstveno osiguranje (HZZO), koji je na prijedlog liječničkog konzilija za predsjednika Sabora odobrio odlazak i troškove dijagnostike i obrade u SAD-u. I neka je. Ipak je u pitanju, kako kažu u HZZO-u, "uobičajena praksa s obzirom na tip i fazu bolesti". Tako će gospodin Šprem liječenje od multiplog mijeloma nastaviti u MD Anderson Cancer Centeru u Houstonu, jer se takav tip liječenja u Hrvatskoj ne može provesti.



Jednaki i jednakiji



Međutim, kada se sagleda slučaj Snježane Ćosić, logično se nameće pitanje je li HZZO-ovo financiranje liječenja u inozemstvu zaista standardna praksa s obzirom na tip i fazu bolesti ili je u pitanju standardna praksa za visoke državne dužnosnike? Snježana Ćosić je 26-godišnja djevojka koja nije visoka državna dužnosnica. Ipak s Borisom Špremom ima jednu zajedničku stvar - i ona je teško bolesna, a adekvatnu terapiju ne može dobiti u Hrvatskoj.



Snježani je prije dvije i pol godine dijagnosticiran sarkom žlijezde slinovnice. Uklonili su joj tumor, sluzne žlijezde i limfe u vratu. Nakon zračenja, krenula je i na kemoterapiju u KBC Zagreb. No, sarkom se proširio i na pluća, a moguće je da zahvati i bubreg. Potom je o svom trošku otputovala u Austriju na nastavak liječenja, ali to je liječenje vrlo skupo. Snježanini roditelji više ni kreditom nisu mogli pokriti troškove. U pomoć su donacijama priskočili dobri ljudi, organizirana je i grupa podrške na Facebooku, ali i dalje nije bilo dovoljno. HZZO joj je tri puta odbio financirati liječenje u Austriji.



"Zar je Špremov život važniji od mog?"



"Dragi članovi grupe. Mnogi mi šalju poruke u inbox i pitaju kako sam. Da ne odgovaram svima pojedinačno, evo pišem ovdje da nisam dobro i da sam u bolnici Rebro i primam transfuziju krvi. I još kad sam vidjela da su Špremu tako brzo odobrili liječenje u Americi, popizdila sam. ZAR JE NJEGOV ŽIVOT VAŽNIJI NEGO MOJ ILI BILO KOJE DRUGE MLADE OSOBE ILI DJETETA?! Ja se mučim 2 i pol godine, a njemu starom dedi sve riješili, a da nije ni prstom maknuo. A još si i sam može platiti liječenje, a ja moram ko neko siroče skupljat novce kako bi preživjela. I tko ne bi popizdio na to?!", napisala je Snježana na zidu Facebook grupe osnovane radi podrške.



Index je HZZO upitao zašto Snježani nije odobrio liječenje van Hrvatske, kada za tim evidentno postoji potreba, i postoji li mogućnost da se ponovno razmotri njena zamolba? Pitali smo i je li Snježana podigla tužbu protiv HZZO-a i u kojoj je tužba fazi? Evo što smo dobili kao odgovor.



HZZO: "Otišla je u Austriju na svoju ruku, stoga nema refundiranja troškova"



"HZZO se u više navrata već očitovao o slučaju Snježane Ćosić, ne samo u novinama već i u HRT-ovoj emisiji Život uživo 27. lipnja ove godine u kojoj je gostovao i zamjenik ravnatelja HZZO-a, prim.dr. Zoran Lončar koji je podrobno upoznao javnost o konkretnom slučaju gospođe Ćosić. Ukratko ću Vas podsjetiti o čemu je riječ.



Osiguranica Snježana Ćosić se u dva navrata obratila nadležnoj službi Hrvatskog zavoda za zdravstveno osiguranje sa svojim zahtjevom za financiranje liječenja u inozemstvu i oba zahtjeva su razmotrena u skladu s zakonskim obvezama Zavoda.



U prvom slučaju gospođa Ćosić je podnijela zahtjev te je prije nego što je HZZO donio rješenje otišla na liječenje u Austriju, a u drugom slučaju povjerenstvo HZZO je utvrdilo da je specijalist onkolog KBC Zagreb podnio prijedlog za liječenje osiguranice u inozemstvu lijekom topotekan bez da je prethodno proveden postupak kojim se odobrava liječenje navedenim lijekom preko bolničkog povjerenstva za lijekove KBC Zagreb, koje je taj lijek moglo nabaviti u Hrvatskoj s obzirom da se on nalazi na listi lijekova čiju nabavu pokriva Zavod.



Postupak na Upravnom sudu protiv HZZO –a g-đa Snježana Ćosić pokrenula je zbog zahtjeva za refundaciju troškova za liječenja u inozemstvu. Riječ je o troškovima liječenja u Austriji koje je g-đa Ćosić sama podmirila. Na liječenje je otišla na svoju ruku, bez rješenja HZZO-a, te HZZO nije mogao naknadno podmiriti spomenute troškove.



Snježana Ćosić može podnijeti novi zahtjev HZZO-u za financiranjem njezinog daljnjeg liječenja u inozemstvu. Pacijenti se na liječenje upućuju na osnovi vlastitog zahtjeva, na osnovi odgovarajuće medicinske dokumentacije i obveznog prijedloga za upućivanje na liječenje u inozemstvo koji daje doktor specijalist ili liječnički konzilij iz referentnog centra Ministarstva zdravlja nadležnog prema dijagnozi bolesti pacijenta za koju se predlaže upućivanje na liječenje u inozemstvo, kao i doktor specijalist ili liječnički konzilij druge ugovorne zdravstvene ustanove u kojoj se osigurana osoba liječi, s prijedlogom jedne ili više inozemnih zdravstvenih ustanova koje mogu obaviti traženo liječenje, te nalaza, mišljenja i ocjene liječničkog povjerenstva Direkcije HZZO-a", stoji u odgovoru HZZO.



Prepuštena birokratima na milost i nemilost



Drugim riječima, Snježana je trebala čekati da birokrati odrade svoje i nadati se da će se smilovati. To što bi u međuvremenu možda i umrla da nije otišla u Austriju, za HZZO nije bitno. Išla je na svoju ruku i refundacije zbog toga nema. Zahtjev, kažu u HZZO-u, može ponovno poslati, pa ćemo vidjeti što će biti.



Ali Snježana, unatoč bolesti, ne misli odustati. Svoju sudbinu uzela je u svoje ruke i prvi put, kada je otišla u Austriju spasiti svoj život, i uzet će je opet, sad kada kreće u bitku sa sustavom - sa HZZO-om.



Snježana prvo mora pobijediti sustav kako bi pobijedila bolest

Tekst se nastavlja ispod oglasa

"Napokon došla doma iz bolnice. Nažalost, nalazi su lošiji nego što su bili, bolest se i dalje širi... Ovaj tjedan idem u 'lov' na HZZO i stisnuti ih s medijima da mi financiraju liječenje u Beču... Nakon ovoga sa Špremom, morati će... Prije su mi uskratili financirati liječenje, na što sam s obzirom na svoju rijetku bolest imala pravo, ovaj put ne odlazim od tamo dok mi ne potpišu papir. I zahtjevam da i mene hitno s avionom prevezu u Beč na liječenje Yondelisom... Ako stalno govore da smo njima svi jednaki, onda nek to i pokažu...", poručila je večeras na preko Facebooka Snježana Ćosić.



Nadajmo se da će njen apel ovog puta pasti na plodno tlo i da će odgovorni zaista pokazati kako ne postoje jednakiji među jednakima. Borisu Špremu želimo da što prije pobijedi svoju bolest. Snježani Ćosić želimo da što prije pobijedi sustav, kako bi mogla pobijediti svoju bolest. I da to bude zadnji takav slučaj, jer u suprotnom "pravedne Hrvatske" neće biti.